নারী নেত্রী এবং বিশিষ্টজনদের সঙ্গে একাত্মতা প্রকাশ করে আমরাও মনে করি, বিষয়টি নিয়ে সরকার তথা ক্ষমতাসীন দলের এখনই উদ্যোগ নেয়া দরকার। পরিকল্পিত সপ্তদশ সংশোধনীর মাধ্যমেই সরকারের উচিত নারীদের জন্য নির্বাচনের বিধান তৈরি করা। এভাবেই নারীদের সত্যিকারের ‘ক্ষমতায়ন’ সম্ভব। একই সঙ্গে সম্ভব নারীদের মর্যাদা বাড়ানোও। না হলে যতো বেশি সময়ের জন্য এবং যতো বেশিসংখ্যক আসনই তাদের জন্য বরাদ্দ করা হোক না কেন, নারীরা কেবল ‘অবলা’ই থেকে যাবেন না, একথাও বলা হবে যে, তারা আসলে ক্ষমতাসীনদের ‘দয়া-দাক্ষিণ্যে’ সংসদে যাওয়ার সুযোগ পাচ্ছেন! এজন্যই নারী এমপিদের ব্যাপারে সংবিধানে সংশোধনী আনার আগে বিভিন্ন রাজনৈতিক দলের পাশাপাশি নারী আন্দোলনের নেত্রীদের সঙ্গেও মত বিনিময় করে সরকারের উচিত সকলের অভিমতের ভিত্তিতে সিদ্ধান্ত নেয়া। আমরাও নারীর ক্ষমতায়নের পক্ষে। কিন্তু সে পন্থা হওয়া উচিত গণতন্ত্রসম্মত।